Betogers wil opruk na Uniegebou, maar ‘wil niks brand’Uniegebou in Pretoria, ter illustrasie. Foto; Davinci77 via Wikimedia Commons Die sameroepers van die sogenaamde #TshwaneShutDown-optog wat Maandagoggend sal begin, sê hulle beoog geensins om vandag die bietjie wat hulle het af te brand of te beskadig nie. Hulle is van voorneme om ŉ vreedsame staptog van Marabastad in die Pretoriase middestad na die Uniegebou in Pretoria te hê. Jomo Rapholo, woordvoerder van die Inwooners (sic) Baaghi Civic Movement, het gesê diegene wat die byeenkoms bywoon, doen dit boonop vrywillig en niemand sal deur geweld gedwing word om tuis te bly nie. Rapholo het gesê betogers gaan na verwagting vanaf omstreeks 10:30 na die Uniegebou begin stap, waar hulle hoop om ŉ memorandum met griewe aan pres. Cyril Ramaphosa te oorhandig. Hy het gesê hulle eis onder meer verbeterde openbare vervoerdienste, die bou van spoorlyne wat lánkal reeds beloof én waarvoor daar begroot is, die formalisering van informele woonbuurte, skoon drinkwater, billike tariewe vir water en elektrisiteit, meer klinieke, polisiebeamptes, die regulering van buitelanders en behoorlike sanitasie. “Mense gebruik nog puttoilette 30 minute van waar die president in die hoofstad woon,” het Rapholo gesê. Isaac Mahamba, woordvoerder van die Tshwane-metropolisie, het aan Maroela Media gesê beamptes is reeds vroegoggend op verskeie plekke ontplooi. Hoewel daar moontlik later nog betoog kan word, was daar tot dusver nie aanduidings van ŉ grootskaalse byeenkoms nie. Volgens berigte sou tot 12 000 mense aan die #TshwaneShutDown deelneem. “Dít is ŉ sluiting van ŉ ander aard: mense kom vrywillig,” het Rapholo gesê. Mahamba het gesê toestemming vir ŉ byeenkoms is egter afgekeur omdat die organiseerders van die betoging nie aan die nodige veiligheidsmaatreëls daarvoor kon voldoen nie. Rapholo het in reaksie gesê dit kan nie onwettig wees om êrens heen te stap nie. “Ons gaan stap en sing,” het hy gesê. “Ons is gefrustreerd en wil met ons politici praat. Dis die regte tyd om nou met politici te praat. Almal van hulle soek nou ons stemme, maar ons sê nou ook vir alle partye, dít is wat ons van hulle verwag,” het Rapholo gesê. Hy het gesê die memorandum is nie spesifiek op Ramaphosa gerig nie, aangesien dié eintlik maar net ŉ paar oorblywende dae in sy pos het en daar geen waarborg is dat hy ná die nasionale verkiesing weer die president gaan wees nie. Vanoggend is berig dat sekere paaie in Soshanguve, noord van Pretoria, versper is, hoewel taxi- en busdienste in die middestad en Centurion nog nie noemenswaardig ontwrig is nie. Die taxivereniging Santaco het hom intussen van die optrede gedistansieer en sê hy steun dit geensins nie. Hy het ook gesê hy verwag dat taxibedrywighede in Pretoria en omgewing vandag soos gewoonlik sal voortgaan.